<https://www.capital.gr/epikairotita/3586186/sunelifthi-stin-athina-34xronos-irakinos-os-melos-tou-islamikou-kratous>
<http://schema.org/articleBody>
"\n\tΤΕΛΕΥΤΑΙΑ ΕΝΗΜΕΡΩΣΗ: 16.49\n\n\n\n\tΈνας 34χρονος Ιρακινής καταγωγής, ο οποίος κατηγορείται για συμμετοχή στην τρομοκρατική οργάνωση ISIS, συνελήφθη σήμερα το μεσημέρι από την αντιτρομοκρατική υπηρεσία στην Αθήνα.\n\n\n\n\tΟ 34χρονος εντοπίστηκε μετά από αξιοποίηση πληροφοριών που παρασχέθηκαν στις ελληνικές αρχές από ξένες υπηρεσίες και με τη συνεργασία της ΕΥΠ συνελήφθη στο κέντρο της Αθήνας.\n\n\n\n\tΟ φερόμενος ως μέλος του ISIS κρατείται και ανακρίνεται στην αντιτρομοκρατική υπηρεσία, ενώ αυτήν την ώρα διενεργείται έρευνα στο σπίτι όπου διέμενε. Αύριο το πρωί θα οδηγηθεί στον εισαγγελέα Πρωτοδικών Αθηνών.\n\n\n\n\tΣημειώνεται πως ο ;34χρονος βρίσκεται στην Ελλάδα από το 2018. Σύμφωνα με αστυνομικές πηγές ο 34χρονος Ιρακινός είχε έρθει στην Ελλάδα μαζί με τη σύζυγό του και 4 παιδιά τους, και ζήτησε πολιτικό άσυλο, το οποίο απορρίφθηκε σε πρώτο βαθμό. Έκανε και δεύτερη αίτηση που επίσης απορρίφθηκε σε 2ο βαθμό. Στη συνέχεια έκανε προσφυγή στα διοικητικά δικαστήρια, ζητώντας και πάλι άσυλο για ανθρωπιστικούς λόγους, η οποία εκκρεμεί. Κατά τις ίδιες πληροφορίες πριν από λίγες ημέρες ενημερώθηκαν οι ελληνικές αρχές από ξένη υπηρεσία ότι Ιρακινός με τα στοιχεία του 34χρονου αναζητείται ως μέλος του ISIS, ενώ υπάρχει και οπτικό υλικό από βίντεο που φαίνεται σε εκδηλώσεις της τρομοκρατικής οργάνωσης με οπλισμό από 2014. Αμέσως κινητοποιήθηκαν οι αρχές και ο Ιρακινός εντοπίστηκε από την αντιτρομοκρατική υπηρεσία, σε συνεργασία με την ΕΥΠ, στο κέντρο της Αθήνας όπου συνελήφθη.\n\n\n\n\tΗ ανακοίνωση της αστυνομίας:\n\n\n\n\tΜεσημβρινές ώρες σήμερα (Δευτέρα 4 Οκτωβρίου 2021) συνελήφθη από την Αντιτρομοκρατική Υπηρεσία (Δ.Α.Ε.Ε.Β.) 34χρονος αλλοδαπός, κατηγορούμενος για συμμετοχή στην τρομοκρατική οργάνωση ISIS. Συγκεκριμένα κατόπιν αξιοποίησης πληροφοριών που παρασχέθηκαν από αλλοδαπές συνεργαζόμενες υπηρεσίες και σε συνεργασία με την Εθνική Υπηρεσία Πληροφοριών (Ε.Υ.Π.) εντοπίστηκε στο κέντρο της Αθήνας και συνελήφθη.\n\n\n\n\tΠρωινές ώρες της 05/10/2021 θα οδηγηθεί ενώπιον του κ. Εισαγγελέα Πρωτοδικών Αθηνών.\n\n\n\n\tΜε πληροφορίες από ΑΠΕ-ΜΠΕ\n"
<https://www.capital.gr/epikairotita/3586186/sunelifthi-stin-athina-34xronos-irakinos-os-melos-tou-islamikou-kratous>